amanoisuno/poetBack huggingface dataset:
從軍行 崔國輔 
塞北胡霜下，營州索兵救。夜裏偷道行，將軍馬亦瘦。刀光照塞月，陣色明如晝。傳聞賊滿山，已共前鋒鬥。
雜詩 崔國輔 
逢著平樂兒，論交鞍馬前。與酤一鬥酒，恰用十千錢。後餘在關內，作事多迍邅。何肯相救援，徒聞寶劍篇。
古意 崔國輔 
紅荷楚水曲，彪炳爍晨霞。未得兩回摘，秋風吹卻花。時芳不待妾，玉佩無處誇。悔不盛年時，嫁與青樓家。
宿法華寺 崔國輔 
松雨時複滴，寺門清且涼。此心竟誰證，回憩支公床。壁畫感靈跡，龕經傳異香。獨遊寄象外，忽忽歸南昌。
題預章館 崔國輔 
楊柳映春江，江南轉佳麗。吳門綠波里，越國青山際。游宦常往來，津亭暫臨憩。驛前蒼石沒，浦外湖沙細。向晚宴且久，孤舟冏然逝。雲留西北客，氣歇東南帝。獨有萋萋心，誰知怨芳歲。
石頭灘作 崔國輔 
悵矣秋風時，餘臨石頭瀨。因高見遠境，盡此數州內。羽山數點青，海岸雜光碎。離離樹木少，漭漭湖波大。日暮千里帆，南飛落天外。須臾遂入夜，楚色有微靄。尋遠跡已窮，遺榮事多昧。一身猶未理，安得濟時代。且泛朝夕潮，荷衣蕙為帶。
漂母岸 崔國輔 
泗水入淮處，南邊古岸存。秦時有漂母，于此飯王孫。王孫初未遇，寄食何足論。後為楚王來，黃金答母恩。事蹟遺在此，空傷千載魂。茫茫水中渚，上有一孤墩。遙望不可到，蒼蒼煙樹昏。幾年崩塚色，每日落潮痕。古地多堙圮，時哉不敢言。向夕淚沾裳，遂宿蘆洲村。
對酒吟 崔國輔 
行行日將夕，荒村古塚無人跡。蒙籠荊棘一鳥吟，寄言世上諸少年，平生且盡杯中醁。
奉和華清宮觀行香應制 崔國輔 
天子蕊珠宮，樓臺碧落通。豫遊皆汗漫，齋處即崆峒。雲物三光裏，君臣一氣中。道言何所說，寶曆自無窮。
七夕 崔國輔 
太守仙潢族，含情七夕多。扇風生玉漏，置水寫銀河。閣下陳書籍，閨中曝綺羅。遙思漢武帝，青鳥幾時過。
宿范浦 崔國輔 
月暗潮又落，西陵渡暫停。村煙和海霧，舟火亂江星。路轉定山繞，塘連範浦橫。鴟夷近何去，空山臨滄溟。
奉和聖制上巳祓禊應制 崔國輔 
元巳秦中節，吾君灞上游。鳴鑾通禁苑，別館繞芳洲。鵷鷺千官列，魚龍百戲浮。桃花春欲盡，穀雨夜來收。慶向堯樽祝，歡從楚棹謳。逸詩何足對，窅作掩東周。
九日侍宴應制 崔國輔 
運偶千年聖，時傳九日神。堯樽列鐘鼓，漢闕辟鉤陳。金籙三清降，瓊筵五老巡。始驚蘭佩出，複詠柏梁新。雲雁樓前晚，霜花酒裏春。歡娛無限極，書劍太平人。
杭州北郭戴氏荷池送侯愉 崔國輔 
秋近萬物肅，況當臨水時。折花贈歸客，離緒斷荷絲。誰謂江國永，故人感在茲。道存過北郭，情極望東菑。喬木故園意，鳴蟬窮巷悲。扁舟竟何待，中路每遲遲。
怨詞二首 崔國輔 
妾有羅衣裳，秦王在時作。為舞春風多，秋來不堪著。樓頭桃李疏，池上芙蓉落。織錦猶未成，蛩聲入羅幕。
古意二首 崔國輔 
玉籠熏繡裳，著罷眠洞房。不能春風裏，吹卻蘭麝香。種棘遮蘼蕪，畏人來采殺。比至狂夫還，看看幾花發。
襄陽曲二首 崔國輔 
蕙草嬌紅萼，時光舞碧雞。城中美年少，相見白銅鞮。少年襄陽地，來往襄陽城。城中輕薄子，知妾解秦箏。
魏宮詞 崔國輔 
朝日照紅妝，擬上銅雀台。畫眉猶未了，魏帝使人催。
長信草 崔國輔 
長信宮中草，年年愁處生。故侵珠履跡，不使玉階行。
長樂少年行 崔國輔 
遺卻珊瑚鞭，白馬驕不行。章台折楊柳，春日路傍情。
湖南曲 崔國輔 
湖南送君去，湖北送君歸。湖裏鴛鴦鳥，雙雙他自飛。
中流曲 崔國輔 
歸時日尚早，更欲向芳洲。渡口水流急，回船不自由。
王孫游 崔國輔 
自與王孫別，頻看黃鳥飛。應由春草誤，著處不成歸。
採蓮曲 崔國輔 
玉漵花爭發，金塘水亂流。相逢畏相失，並著採蓮舟。
子夜冬歌 崔國輔 
寂寥抱冬心，裁羅又褧褧。夜久頻挑燈，霜寒剪刀冷。
麗人曲 崔國輔 
紅顏稱絕代，欲並真無侶。獨有鏡中人，由來自相許。
小長幹曲 崔國輔 
月暗送潮風，相尋路不通。菱歌唱不徹，知在此塘中。
王昭君 崔國輔 
漢使南還盡，胡中妾獨存。紫台綿望絕，秋草不堪論。
秦女卷衣 崔國輔 
雖入秦帝宮，不上秦帝床。夜夜玉窗裏，與他卷衣裳。
今別離 崔國輔 
送別未能旋，相望連水口。船行欲映洲，幾度急搖手。
衛豔詞 崔國輔 
淇上桑葉青，青樓含白日。比時遙望君，車馬城中出。
渭水西別李侖 崔國輔 
隴右長亭堠，山陰古塞秋。不知嗚咽水，何事向西流。
古意 崔國輔 
淨掃黃金階，飛霜皎如雪。下簾彈箜篌，不忍見秋月。
送韓十四被魯王推遞往濟南府 崔國輔 
西候情何極，南冠怨有餘。梁王雖好事，不察獄中書。
《白紵辭二首 崔國輔 
洛陽梨花落如霰，河陽桃葉生複齊。坐惜玉樓春欲盡，紅綿粉絮裛妝啼。董賢女弟在椒風，窈窕繁華貴後宮。璧帶金釭皆翡翠，一朝零落變成空。
九日 崔國輔 
江邊楓落菊花黃，少長登高一望鄉。九日陶家雖載酒，三年楚客已沾裳。
王昭君 崔國輔 
一回望月一回悲，望月月移人不移。何時得見漢朝使，為妾傳書斬畫師。